Malayziyaning yo‘qolgan “Boing”ini havodan turib izlash ishlari to‘xtatildi

Malaysia Airlines aviakompaniyasining yo‘qolgan “Boing”ini izlash ishlari yangi bosqichga o‘tdi. Qidiruv ishlarini muvofiqlashtirish markazi sayti xabariga ko‘ra, ushbu bosqichda havodan faol qidiruv ishlari olib borilmaydi.

Markaz xabariga ko‘ra, yaqin vaqt ichida asosiy e’tibor Hind okeani tubidagi qidiruv ishlariga qaratiladi. “Kun”ning yozishicha, hozirgacha Yangi Zelandiya, Yaponiya va Malayziya o‘z qidiruv samolyotlarini chaqirib olganini ma’lum qilgan, Xitoy tomoni esa hozircha bu borada hech qanday bayonot berganicha yo‘q.
27-aprel kuni AQSh prezidenti Barak Obama Malayziyaga tashrifi davomida yo‘qolgan “Boing”ni izlash ishlari to‘xtatilmasligiga va’da qilgan va AQSh bu borada qo‘lidan kelgan barcha yordamni berishga tayyor ekanligini aytib o‘tgan edi. Hozirgi vaqtda AQSh yo‘qolgan laynerni suv ostida qidirish ishlarida ishtirok etmoqda.